সুপারহিরো যে সুপারপাপাও হতে পারেন, তার উদাহরণ বোধহয় অভিনেতা হৃতিক রোশন। বলিউডের অন্যতম ব্যস্ত এই অভিনেতা নিজের ব্যস্ত রুটিন থেকে প্রায়শই সময় বের করে নেন তাঁর বাচ্চাদের জন্য। ছোট কোনও আউটিং হোক বা হঠাৎ করে বাড়িতে বসে কার্টুন, অ্যানিমেশন মুভি দেখা— সব অবতারেই ‘পাপা কুল’ হলেন হৃতিক। এই যেমন, বছর শেষের ছুটিতে যখন বাকি সেলেবরা থার্টি ফার্স্ট নাইটের প্ল্যানে মশগুল, তখন ‘ব্যাং ব্যাং’-হিরো বেমালুম পালানোর ছক কষছেন। তবে, পার্টি ছেড়ে, দেশ ছেড়ে তিনি একা পালাচ্ছেন না, সঙ্গে থাকছে তাঁর দুই পুত্রও।
স্ত্রী সুজানের সঙ্গে বিচ্ছেদের পরে বাচ্চাদের খুব একটা কাছে পান না হৃতিক। তাই, একটা ছুটিও মিস করেন না মিস্টার রোশন। বিগত কয়েক মাস ধরেই নিজের পরবর্তী ছবি আশুতোষ গোয়ারিকরের ‘মহেঞ্জোদরো’ নিয়ে ব্যস্ত হৃতিক। তাই দুই পুত্র রেহান এবং হৃদানের সঙ্গে দেখা-সাক্ষাৎ প্রায় হত না বললেই চলে। কিন্তু এবার বাচ্চাদের স্কুলের সঙ্গে তাল মিলিয়ে খানিকটা জবরদস্তিভাবেই শ্যুটিংয়ের ফাঁকে সময় বের করে নিলেন অভিনেতা। দুই পুত্রকে ট্যাঁকে গুঁজে পাড়ি দিচ্ছেন সুইৎজারল্যান্ড। এবছর, পুরো ক্রিসমাসের ছুটিটা বিদেশেই কাটানোর প্ল্যান করেছেন হৃতিক। তবে নিউইয়ার ইভ-এর আগেই ফিরে তিনি আসবেন বলে খবর।